For snart 40 år siden fik to venner en god idé, og Nysumbanen blev bygget. I to programmer går vi tæt på banens historie.

Se ”Nysumbanens historie” nederst i artiklen. Lidt nord for Hobro ligger en unik bane, der gennem årene har udviklet sig til en oase for motorsportsentusiaster. Nysumbanen. Det var barndomsvennerne Kaj Storgaard og Finn Knudsen, der fik en idé om at lave en motorbane. I begyndelsen af 1970’erne kørte de orienteringsløb, men da der under oliekrisen i 1973 blev indført bilfri søndage, gik det ud over orienteringssporten. - Motorsporten blev forbudt, og vi mistede gnisten. Der skulle ske noget nyt, siger Kaj Storgaard. I 1974 måtte man atter køre på søndage, og Kaj og Finn kunne se, hvordan masser af motorsportsinteresserede fra Himmerland kørte til folkeræs på Ørnedalsbanen i Sæby. Faktisk var der så mange kørere, der tog turen til Sæby, at der ofte ikke var plads til, at alle kunne deltage i ræsene. Det skulle der laves om på. Kørerne skulle blive i Himmerland, mente Finn og Kaj. - Det pinte os, at folk fra Himmerland kørte til folkeræs på Ørnedalsbanen. Vi ville gerne have fat i dem, siger Kaj Storgaard. Som sagt, så gjort. I 1986 begyndte byggeriet af Nysumbanen. - Det var sgu op ad bakke Endelig kom den. Dagen i 1987, hvor Nysumbanen skulle indvies, og det første officielle løb fandt sted. Alt var klappet og klart – men så åbnede himlen sig og sendte en ordentlig regnskylle ned over banen, der blev svær at køre på. - Alle dem, der var med til det løb, snakker om det endnu, siger Kaj Storgaard og fortsætter: - Hvorfor fanden vi ikke stoppede dengang, det ved jeg ikke. Men vi fik bygget banen op igen. Udviklingen var i rivende fart. I 1992 blev banen udvidet, og der blev nu både kørt folkeræs, autocross, 2 CV Cross og crosskart. Samtidig steg rallycross i popularitet. - Vi var under pres, for i udlandet gik man over til rallycross, siger Kaj Storgaard. På Nysumbanen fulgte man med udviklingen, og snart blev der også kørt rallycross i Himmerland. I 1996 stod folkene bag Nysumbanen ved en skillevej. Ejeren af arealet, som banen lå på, gik konkurs, og grunden røg på tvangsauktion. - Vi havde ryggen op mod muren. Enten skulle vi lukke, ellers skulle vi skaffe kapital til at købe arealet, siger Kaj Storgaard. Det lykkedes at skaffe penge nok til at købe arealet og sikre Nysumbanens overlevelse. Motorsport i generationer Det var aldrig meningen, at barndomsvennerne Kaj Storgaard fra Svenstrup og Finn Knudsen fra Arden skulle brugte så meget tid på motorsport. I snart fire årtier har de vedligeholdt, afholdt løb og haft deres gang på Nysumbanen året rundt. I dag er de på Nysbumbanen, der med årene er vokset fra under 500 meter til 856 meter, to gange om ugen. - Det er ikke noget, vi har valgt. Det er bare blevet sådan, siger Kaj Storgaard, hvis familie også er en stor del af banen. Konen Sonja løser praktiske opgaver omkring banen, sønnen Carsten er løbsleder og barnebarnet Lasse kører crosskart. Lasses første besøg på Nysumbanen var som bare én uge gammel, og han begyndte at køre crosskart som syvårig. I dag er han 19 år. - Jeg er mega stolt over, hvad min familie har opnået. Farmor har vist mange billeder fra gamle dage, hvor jeg tænker ”hvordan fanden er de nået så langt?” Det er helt vildt, siger han og smiler. Mød ildsjælene i første del af Nysumbanens Historie lige her: